افغانستان: امریکا به د ۲۰۱۴ کاله وروسته د یوې لسیزې دپاره د افغانستان دفاع وکړي
یو افغان چارواکي ویلي دي چې واشنګټن د افغانستان سره په ستراتیژیک تړون کې ژمنه کړې چې کله افغانستان خپل بشپړ امنیتي مسولیت په غاړه واخلي نو ددغه هیواد څخه به د حد اقل یوې لسېزې دپاره نظامي دفاع وکړي.
د افغانستان د ملي امنیت مشاور ډاکټر رنګین دادفر سپانتاه چې نن د دوشنبې په ورځ یې د افغانستان ولسي جرګې ته وینا کوله د امریکا او افغانستان ترمنځ د ستراتیژیک تړون محتویات چې دواړو هیوادونو پرې موافقه کړې ده ، د ولس استاځو ته په ډاګه کړل. ښاغلي سپانتاه وویل چې د تړون پر بنسټ امریکا به د افغانستان د دښمنانو په مقابل کې د افغانستان دفاع وکړي خو دغه دفاع به د افغانانو له خوا لومړی منظور کېږي. هغه د ستراتیژیک ټرون څخه نقل قول وکړ چې امریکا به د افغانستان نه د دفاع په خاطر د ډیپلوماتیکو، سیاسي، اقتصادي او نظامي لارو نه کار واخلي. د افغانستان او امریکا ترمنځ ستراتیژیک ټړون بشپړ شوی او د دواړو ولسمشرانو له خوا باید مرور او لاس لیک شي. افغان او امریکايي چارواکو پرون د یکشنبې په ورځ د دواړو هیوادونو ترمنځ د ستراتيژیک تړون خبري نهايي کړې. ددغه تړون په لړ کې به د ۲۰۱۴ کال وروسته، کله چې د افغانستان څخه بهرنۍ محاربوي قواووې ووځي په افغانستان کې د امریکا د حضور څرنګوالی په ډاګه شي. دغه سند به د افغانستان او امریکا د ولسمشرانو له خوا مرور او د دواړو هیوادونو د پارلمانونو له خوا تصویب شي. امریکايي چارواکو ویلي دي چې ولسمشر اوباما به په شیکاګو کې د ناټو د غونډې نه مخکي چې راتلونکې میاشت دایریږي، دغه سند لاس لیک کړي. یادشوی تړون د افغانستان د حکومت دوو غوښتنو معطله کړې وه چې یوه یې د شپې د عملیاتو درول و او بله موضوع یې هم افغان چارواکو ته د بګرام د زاندان د واک سپارل وو. افغانستان دغه دواړې مسلې ددغه هیواد د ارزي تمامیت او ملي حاکمیت دپاره مهمې ګڼلې. افغان ولسمشر کرزي وویل چې هغه غواړي د امریکا له خوا په دې تړون کې دافغانستان دملي امنیتي ځواکونو د تمویل لپاره د دوه میلیارده ډالره کلنیزې مرستې ژمنه وشي. امریکا چارواکو بیا وویل چې دوي تر ۴ میلیارده ډالرو پوري پیسې ورکولای شي چې د افغانستان امنیتي ځواکونو وروزل شي خو تړون د مرستو کوم مفصل سند نه دی بلکې یواځي یو تړون دی چې په لړ کې یې دواړو هیوادونو ژمنه کړې چې په راتلونکو کلونو کې به یوځای کار سره کوي.